তথ্যবিবরণী                                                                                         নম্বর : ১৩০০

**শিক্ষা প্রতিষ্ঠান আগামী ২৫ এপ্রিল পর্যন্ত বন্ধ থাকবে**

ঢাকা, ২৭ চৈত্র (১০ এপ্রিল) :

 সরকার ২৫ এপ্রিল ২০২০ পর্যন্ত সাধারণ ছুটি বর্ধিত করায় সকল শিক্ষা প্রতিষ্ঠান আগামী ২৫ এপ্রিল ২০২০ পর্যন্ত বন্ধ থাকবে।

#

খায়ের/আনোয়ার/নাসির/আব্বাস*/২০২০/১৯৪৬ ঘণ্টা*

তথ্যবিবরণী                                                                                           নম্বর : ১২৯৯

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ২৭ চৈত্র (১০ এপ্রিল) :

          রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ৯৪ জনের শরীরে করোনা সংক্রমণ ধরা পড়েছে। বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৪২৪ জন। এখন পর্যন্ত সুস্থ হয়ে বাড়ি ফিরেছেন মোট ৩৩ জন। গত ২৪ ঘণ্টায় ৬ জন-সহ এ পর্যন্ত এ রোগে মোট ২৭ জন মৃত্যুবরণ করেছেন। গত ২৪ ঘণ্টায় ১১৮৪ জনের নমুনা পরীক্ষা করা হয়েছে।

          এদিকে ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় ৯ এপ্রিল ২০২০ তারিখ পর্যন্ত শিশু খাদ্য-সহ অন্যান্য সামগ্রী ক্রয়ের জন্য ২৮ কোটি ৪৫ লাখ ৭২ হাজার ২৬৪ টাকা জিআর (ক্যাশ) নগদ এবং ৬৫ হাজার ৯ শত ৬৭ মে. টন জিআর চাল জেলা প্রশাসকের অনুকূলে বরাদ্দ প্রদান করা হয়েছে।

          দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য সমগ্র দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/আনোয়ার/নাসির/আব্বাস*/২০২০/১৯২৫ ঘণ্টা*

তথ্যবিবরণী                                                                                       নম্বর : ১২৯৮

ডিএসসিসির হটলাইন কার্যক্রম

**২২২১ নাগরিকের বাসায় খাবার পৌঁছে দেওয়া হয়েছে**

ঢাকা, ২৭ চৈত্র (১০ এপ্রিল) :

 ঢাকা দক্ষিণ সিটি কর্পোরেশনের (ডিএসসিসি) হটলাইন নম্বর ব্যবহার করে আজ ১০ এপ্রিল পর্যন্ত
১২ হাজার ১৪৯ জন নাগরিক সেবা গ্রহণ করেছেন। তাঁদের মধ্যে ৩৬৮৩ জন নাগরিক খাদ্যসামগ্রী বাসায় পৌঁছে দেয়ার জন্য রেজিস্ট্রেশন করেছেন। রেজিস্ট্রেশনভুক্ত ২২২১ জনের বাসায় ইতোমধ্যে খাদ্যসামগ্রী পৌঁছে দেওয়া হয়েছে। অবশিষ্ট ১৪৬২ জনের বাসায় খাদ্যসামগ্রী পৌঁছে দেওয়ার প্রক্রিয়া চলমান রয়েছে।

 প্রধানমন্ত্রী শেখ হাসিনার নির্দেশনা অনুযায়ী লোকলজ্জার ভয়ে লাইনে দাঁড়িয়ে অথবা পরিবারের সদস্যদের সম্মুখে খাদ্যসামগ্রী গ্রহণে বিব্রতবোধকারীদের বাসায় খাদ্যসামগ্রী পৌঁছে দেওয়ার জন্য ঢাকা দক্ষিণ সিটি কর্পোরেশন এ কার্যক্রম বাস্তবায়ন করে চলছে।

 সীমিত পরিসরে চলমান এ কার্যক্রমের আওতায় হটলাইন ০১৭০৯৯০০৭০৩ এবং ০১৭০৯৯০০৭০৪ নম্বরে ফোন করার জন্য আগ্রহী নাগরিকদের অনুরোধ জানানো হয়েছে।

 এছাড়া দক্ষিণ সিটি কর্পোরেশন এলাকায় নিয়মিত জীবাণুনাশক ছিটানো কার্যক্রমও চলমান রয়েছে।

#

উত্তম কুমার/আনোয়ার/নাসির/আব্বাস*/২০২০/১৯০৮ ঘণ্টা*

তথ্যবিবরণী নম্বর : ১২৯৭

**সাধারণ ছুটি বাড়ানো হয়েছে ২৫ এপ্রিল পর্যন্ত**

ঢাকা, ২৭ চৈত্র (১০ এপ্রিল) :

দেশব্যাপী করোনা ভাইরাস রোগ (কোভিড-১৯) এর সংক্রমণ মোকাবিলা এবং এর ব্যাপক বিস্তার রোধকল্পে সতর্কতামূলক ব্যবস্থা হিসেবে জনপ্রশাসন মন্ত্রণালয় ঘোষিত সাধারণ ছুটি ও সাপ্তাহিক ছুটির ধারাবাহিকতায় আগামী ১৫ ও ১৬ এপ্রিল এবং ১৯ হতে ২৩ এপ্রিল ২০২০ তারিখ পর্যন্ত সাধারণ ছুটি ঘোষণা করা হয়েছে। সাধারণ ছুটির সাথে আগামী ১৭ ও ১৮ এপ্রিল এবং ২৪ ও ২৫ এপ্রিল ২০২০ তারিখের সাপ্তাহিক ছুটিও সংযুক্ত থাকবে।

 আজ জনপ্রশাসন মন্ত্রণালয়ের এক প্রজ্ঞাপনে এ তথ্য জানানো হয়েছে।

 প্রজ্ঞাপনে উল্লেখ করা হয়েছে, বর্ণিত ছুটি অন্যান্য সাধারণ ছুটির মতো বিবেচিত হবে না। ছুটিকালীন নিম্নবর্ণিত নির্দেশাবলী কঠোরভাবে অনুসরণ করতে হবে:

 (ক) করোনা ভাইরাসের সংক্রমণ প্রশমণে জনগণকে অবশ্যই ঘরে অবস্থান করতে হবে; (খ) অতীব জরুরি প্রয়োজন ব্যতিত ঘরের বাইরে বের না হওয়ার জন্য সকলকে অনুরোধ করা হলো; (গ) সন্ধ্যা ৬টার পর কেউ ঘরের বাইরে বের হতে পারবেন না। এ নির্দেশ অমান্য করলে আইনানুগ ব্যবস্থা গ্রহণ করা হবে; (ঘ) এক এলাকা হতে অন্য এলাকায় চলাচল কঠোরভাবে সীমিত করা হলো; (ঙ) বিভাগ/জেলা/উপজেলা /ইউনিয়ন পর্যায়ে কর্মরত সকল কর্মকর্তা/কর্মচারীকে দায়িত্ব পালনের লক্ষ্যে নিজ নিজ কর্মস্থলে অবস্থান করতে হবে।

 প্রজ্ঞাপন অনুসারে জরুরি পরিসেবার (বিদ্যুৎ, পানি, গ্যাস, ফায়ার সার্ভিস, পরিচ্ছন্নতা কার্যক্রম, টেলিফোন ও ইন্টারনেট ইত্যাদি) ক্ষেত্রে এ ব্যবস্থা প্রযোজ্য হবে না। কৃষি পণ্য, সার, কীটনাশক, খাদ্য, শিল্প পণ্য, চিকিৎসা সরঞ্জামাদি, জরুরি ও নিত্য প্রয়োজনীয় পণ্য পরিবহণ এবং কাঁচা বাজার, খাবার, ঔষধের দোকান ও হাসপাতাল এ ছুটির আওতাবহির্ভূত থাকবে। জরুরি প্রয়োজনে অফিসসমূহ খোলা রাখা যাবে। প্রয়োজনে ঔষধশিল্প, উৎপাদন ও রপ্তানিমুখী শিল্প কলকারখানা চালু রাখতে পারবে। বিরাজমান পরিস্থিতির উন্নতি হলে মানুষের জীবন জীবিকার স্বার্থে রিক্সা, ভ্যান-সহ যানবাহন, রেল, বাস পর্যায়ক্রমে চালু করা হবে।

 জনগণের প্রয়োজন বিবেচনায় ছুটিকালীন বাংলাদেশ ব্যাংক সীমিত আকারে ব্যাংকিং ব্যবস্থা চালু রাখার প্রয়োজনীয় নির্দেশনা প্রদান করবে।

#

সাইফুল/আনোয়ার/নাসির/আব্বাস*/২০২০/১৮০৫ ঘণ্টা*

তথ্যবিবরণী নম্বর : ১২৯৬

**কোভিড-১৯ সৃষ্ট পরিস্থিতিতে আইনি সেবার হেল্পলাইন ১৬৪৩০**

ঢাকা, ২৭ চৈত্র (১০ এপ্রিল) :

 কোভিড-১৯ সৃষ্ট পরিস্থিতিতে বিনামূল্যে জরুরি আইনি পরামর্শ ও সেবাদানের জন্য ইউএনডিপি'র সহায়তায় আইন মন্ত্রণালয়ের অধীন ‘জাতীয় আইনগত সহায়তা প্রদান সংস্থা’র হেল্পলাইন নম্বর ১৬৪৩০ চালু হয়েছে।

#

আকরাম/আনোয়ার/নাসির/আব্বাস*/২০২০/১৮১০ ঘণ্টা*